50 राजकीय स्कूलों में डिजिटल लाइब्रेरी आज से होंगी शुरू
पलवल| डिजिटलइंडिया की तरफ कदम बढ़ाते हुए जिला प्रशासन द्वारा अब 50 राजकीय स्कूलों में छात्रों के लिए डिजिटल लाइब्रेरी खोले जाने की तैयारी पूरी हो चुकी है। केंद्रीय राज्य मंत्री कृष्णपाल गुर्जर बुधवार को जिले के 50 राजकीय स्कूलों में इनका शुभारंभ करेंगे। जिला प्रशासन द्वारा जारी सूची के अनुसार अलावलपुर, अहरवां, अमरपुर, धतीर, दूधौला, सिहोल, चांदहट, मीसा, जैंदापुर, असावटी, फिरोजपुर, देवली, कारना, थंथरी, कटेसरा, बहीन, हथीन, आलीमेव, रनियाला खुर्द, मंडकौला, गुराकसर, पलवल कैंप पलवल शहर सहित 50 राजकीय वरिष्ठ माध्यमिक विद्यालयों को शामिल किया गया है। इसके अलावा गुर्जर जिला रेडक्रॉस सोसाइटी के संचालन मे जवाहर नगर कैंप के सामुदायिक केंद्र में खोले जा रहे कौशल विकास केंद्र (नृत्य, गायन वादन प्रशिक्षण केंद्र) का भी शुभारंभ करेंगे। उपायुक्त अशोक कुमार शर्मा ने बताया कि जिला प्रशासन का प्रयास है कि स्कूली छात्रों को उत्कृष्ट शिक्षा उपलब्ध कराई जाए। इसी सोच के साथ राजकीय स्कूलों में डिजिटल लाइब्रेरियां स्थापित की जा रही हैं।
hin_Deva hin_Deva